חמטאי סיפנדון

**חמטאי סיפנדון** (8 בפברואר 1924 – 2 באפריל 2025) היה פוליטיקאי לאוטי שכיהן כיו"ר המפלגה המהפכנית העממית של לאוס מ-1992 עד 2006 וכנשיא לאוס הרביעי מ-1998 עד 2006, אז הוחלף על ידי צ'ומאלי סייאסון. הוא הצטרף למפלגה הקומוניסטית של הודו-סין ב-1954 והיה חבר בוועדה המרכזית של המפלגה המהפכנית העממית של לאוס מ-1956.

## חייו המוקדמים
חמטאי סיפנדון נולד ב-8 בפברואר 1924 בכפר הואקהונגפאי שבמחוז קונג, להוריו ני נילאקסאי וסייבואה נילאקסאי, והיה אחד משישה אחים ואחיות. הוא גדל במשפחה חקלאית מהדרום הרחוק של לאוס, באזור המוכר כיום כמחוז צ'מפאסאק. ב-1931, בהיותו בן שבע, נבחר על ידי קצין ממחלקת העניינים הדתיים בויינטיאן יחד עם ילדים נוספים ללמוד בעיר, וכך החל את לימודיו היסודיים. מאוחר יותר למד בבית הספר התיכון קולז' פאווי, אך עזב ב-1941 לאחר מותו של הקצין, דבר שהותיר אותו ללא תמיכה כלכלית להמשך לימודיו.

לאחר סיום מלחמת העולם השנייה, הצטרף לתנועת השחרור הלאומית לאו איסארה, שתמכה בעצמאות לאוס והתנגדה לחזרת השלטון הקולוניאלי הצרפתי.

לפני שהצרפתים השתלטו מחדש על סוואנאקט במרץ 1946, תפס סיפנדון את כל קופת המחוז. הוא מונה לקצין בזרוע הצבאית של התנועה וב-1948 הפך לנציגה בדרום לאוס. לאחר פילוג לאו איסארה ב-1950, הצטרף לפתט לאו אנתמכה על ידי וייט מין.

ב-1954 הפך סיפנדון לחבר במפלגה הקומוניסטית של הודו-סין, וב-1955 הצטרף למפלגת העם הלאוטית, שבה כיהן בוועדה המרכזית מ-1957. הוא נחשב למקורבו הקרוב של המזכ"ל הראשון קייסון פומוויהאן. ב-1962 ירש אותו כראש מטה היחידות המזוינות של פתט לאו, וב-1966 מונה למפקד העליון של "צבא השחרור העממי של לאוס", שלחם, בתמיכת צפון וייטנאם, במלחמת האזרחים הלאוטית נגד הכוחות המלוכניים. ב-1972 התמנה לחבר בלשכה הפוליטית של המפלגה המהפכנית העממית של לאוס.

## קריירה פוליטית
סיפנדון שימש כמפקד המרד של פתט לאו. לאחר ההשתלטות הקומוניסטית המוצלחת ב-1975, מונה לשר ההגנה של לאוס ולסגן ראש ממשלת לאוס. במהלך הקונגרס ה-5 של המפלגה ב-1991, דורג שלישי בהנהגת המפלגה, אחרי קייסון פומוויהאן ונוהאק פומסאוואן. ב-15 באוגוסט 1991 ירש את קייסון, שעבר לתפקיד הנשיא, כראש ממשלת לאוס. לאחר מותו של מנהיג המפלגה הוותיק קייסון ב-1992, הפך סיפנדון ליו"ר המפלגה המהפכנית העממית של לאוס.

ב-1998 ירש סיפנדון את נוהאק פומסאוואן כנשיא. בקונגרס ה-8 של המפלגה ב-2006, מונה ליועץ לוועדה המרכזית של המפלגה.

סיפנדון המשיך כמנהיג המפלגה עד 21 במרץ 2006, אז הוחלף על ידי צ'ומאלי. הוא פרש מתפקיד הנשיא ביוני, לאחר בחירות הפרלמנט של לאוס 2006.

## חיי משפחה ואישיים
סיפנדון היה נשוי לתונגוואן סיפנדון. בנו סונסאי סיפנדון הצטרף ללשכה הפוליטית של המפלגה ב-2016 והפך לראש ממשלת לאוס ב-2022. בתו ויינגטונג סיפנדון מכהנת כיום כנשיאת ארגון הביקורת הממלכתי.

ב-8 בפברואר 2024, מלאו לו 100 שנים, והוא קיבל ברכות ממזכ"ל המפלגה הקומוניסטית של וייטנאם נגויין פו טרונג ומנשיא וייטנאם וו ואן ת'ואונג. שגריר וייטנאם בלאוס, נגויין בה הונג, העניק מתנת יום הולדת לסיפנדון דרך בנו סונקסאי.

## פטירה
חמטאי סיפנדון נפטר ב-2 באפריל 2025 בביתו שבוויינטיאן, בגיל 101. ממשלת לאוס הכריזה על תקופת אבל לאומי בין 3 ל-7 באפריל. מזכ"ל המפלגה הקומוניסטית של וייטנאם טו לאם, ראש ממשלת וייטנאם פאם מין צ'ינג, מזכ"ל המפלגה הקומוניסטית הסינית שי ג'ינפינג, ראש ממשלת תאילנד פאטונגטארן שינוואטרה, ראמה העשירי, מלך תאילנד וסות'ידה, מלכת תאילנד, ראש ממשלת יפן שיגרו אישיבה, נשיא רוסיה ולדימיר פוטין, נשיא קובה מיגל דיאס-קאנל, נשיא בלארוס אלכסנדר לוקשנקו וראש ממשלת קמבודיה הון מאנט שלחו הודעות תנחומים עם פטירתו.

ב-3 באפריל הוביל טו לאם משלחת בכירה מווייטנאם לויינטיאן להביע כבוד אחרון לסיפנדון. וייטנאם הכריזה על תקופת אבל של יומיים החל מ-4 באפריל, וקובה הכריזה על יום אבל אחד ב-5 באפריל.

## קישורים חיצוניים

## הערות שוליים

קטגוריה:מעוטרי עיטור הדגל האדום
קטגוריה:אישים שהגיעו לגיל מאה
קטגוריה:ילידי 1924
קטגוריה:לאים שנפטרו ב-2025